**Архыып Абаҕыыныскай айар ыллыгынан**

 *Бертелева Анна Григорьевна,*

*алын кылааһын учуутала.*

*Н.М. Корнилов аатынан 2- Нөөрүктээйи орто оскуолатын*

*Өлүөхүмэ оройуона.*

**Аннотация**

В статье представлены материалы о жизни и творчестве поэта – земляка А.Г.Кудрина- Абагинского, комплексные подходы работы по формированию у учащихся правильной читательской деятельности, приобретению первичных навыков осмысленного чтения на уроках родной литературы и родного языка; работе с информацией (текстом) по произведениям А.Г.Кудрина- Абагинского у обучающихся начальной школы.

Данный материал адаптирован для каждодневной учебно-воспитательной деятельности, причём все материалы соотнесены с актуальными требованиями общества и школы, с реалиями сегодняшнего дня.

Данный методический материал предназначен для учащихся 1–4 классов, учителей начальной школы, воспитателей детских садов. Апробирован и использован в МБОУ «2-Нерюктяйинская СОШ им. Н. М. Корнилова» Олекминского района. А также имеет отклики других школ Олекминского района и республики.

Саха литературата бэйэтин суолун поэзияттан саҕалаабыта. Поэзия -норуот дууһатын сиэркилэтэ диэн мээнэҕэ эппэттэр. Кини норуот олоҕо сайдыытын, героическай охсуһуутун, дьаныардаах үлэтин, киһи айылҕа улуу күүһүгэр сүгүрүйүүтүн, айылҕа уонна киһи быстыспат биир ситимнээхтэрин уус- уран тыл күүһүнэн ойуулаан көрдөрөр.

Саха литературатын классиктара А.Н. Софронов, Н.Д. Неустроев, П.А. Ойуунускай, онтон салгыы Эллэй, Суорун Омоллоон, Күннүк Уурастыырап, Абаҕыыныскай уонна да атыттар тулалыыр төрөөбүт айылҕаларын кэрэ баай тылларынан иэйиилээхтик хоһуйбуттара.

Биһиги биир дойдулаахпыт Архип Георгиевич Кудрин – Абаҕыыныскай - саха советскай поэттарын бастакы көлүөнэлэрин представителэ. Кини Ойуунускайы тилэх баттаһа поэзияҕа киирбитэ уонна саха народнай поэттарын Эллэйи, Уурастыырабы, народнай суруйааччы Амма Аччыгыйын кытта биир кэмҥэ кэккэлэһэ сылдьан үлэлээбитэ, үүммүтэ. Үгүс сыллээх сыралаах үлэтин түмүгэ - хоһоонноро, сүүрбэттэн тахса кинигэтэ саха ааҕааччыларын сүрэҕэр - быарыгар өлбөөдүйбэт өйдөбүнньүк буолбуттара. Саха литературатын чинчийээччилэрэ сыаналааһыннарынан, Абаҕыыныскай – туох ханнык иннинэ төрөөбүт поэзиятыгар хоһоон культуратын сайыннарыыга биллэр- көстөр өҥөлөөх поэт. Кини хоһоонноро уус –уран өттүнэн чочуллууларыгар, тупсаҕай буолууларыгар нуучча норуотун поэттарын хоһооннорун тылбаастаабыта. Саамай табыллыбыттара

В. Маяковскай, К. Чуковскай, А.Барто айымньылара этилэр. Ордук кини 1935-1936 сыллардаахха суруйбут «Биһиги дьаасылабыт» (З.Александрова тематынан), «Хоту» (О.Гурьян тематынан), «Түөрт өҥү дьүөрэлии» (Саканская тематынан) кинигэлэрэ, «Сыыһы-буору сыбаммыт» , «Ытанньах кыыс» диэн Агния уонна П. Барто айымньыларын тылбаастаабыта соҕуруу уус-ураннык ойууланан тахсыбыта ааҕааччылар киэҥ биһирэбиллэрин ылбыта. Онон Абаҕыыныскай аата быыкайкаан ааҕааччылартан улахан дьонугар тиийэ отутус сыллар саҕаланыыларыттан ыла киэҥник биллибитэ.

Поэт быһыытынан ордук В.В.Маяковскайтан элбэххэ үөрэммитэ. Кини бу биллиилээх советскай поэты таптыырын, ытыктыырын туһунан бэйэтэ билинэн хас да ыстатыйаны суруйан турар, айымньыларын да сөбүлээн тылбаастыыра. Филологическай наука кандидата Н.Н.Тобуруокап сыаналааһынынан кини курдук Маяковскай хоһооннорун идеятын, уус-уран кэрэтин, тылын дэгэтин, ритмикатын биэрэр гына тылбаастаабыт аҕыйах.

Абаҕыыныскай лириката – олохтон үөрүү, дуоһуйуу лириката. Кини лирическэй хоһооннорун үгүстэрэ Саха сирин кэрэ айылҕатын туойууга анаммыттар. Кыра ааҕааччыларга анаан «Кыһын», «Сааскы ырыа», «Саас», «Маҥнайгы хаар», «Күөрэгэй» диэн хоһооннордоох. Айылҕаны өрө тутан, тыыннаан, өйдөөн-санаалаан киһини кытта быстыспат ситимнээн көрдөрүү саха литературатын биир бэлиэ уратыта. Онон Абаҕыыныскай поэзиятыгар пейзажнай лирика (айылҕаны хоһуйуу) биир сүрүн тема буолбута.Кини айылҕа кэрэ көстүүлэрин, маһы-оту, көтөрү-сүрэри хоһуйбута. Абаҕыыныскай бу образтарынан саха киһитэ айылҕаҕа сыһыанын, кини ис дууһатын баайын, өйө-санаата ырааһын көрдөрөр уонна айылҕа кэрэтигэр умсугуйарга, сүгүрүйэргэ үөрэтэр.

Бу сиргэ тыынар тыыннаах барыта ийэлээх. Ийэтэ суох туох да суох. Ийэтэ суох олох суох. Ийэ баар буолан Кэрэ сириэдийэ чэчириир, ийэ баар буолан аламай күн сып-сырдык, куйаарар киэҥ халлаан хурустаал таастыы ып-ыраас. Ийэ – биһиги үҥэр таҥарабыт, ийэ – айар үлэ чыпчаала. Кини иҥэрэр дириҥ чүөмпэ иэйиини, кини саҥардар өркөн өй төлөнүн, кини саҕар улахан таптал кутаатын.

Үрдүк таһымнаах сайдыылаах киһи, бастатан туран хайаан да ийэтигэр сүгүрүйэр, ийэтинэн киэн туттар. Оннук дьонтон тахсаллар ийэ туһунан уос номоҕор холбоһор хомоҕой хоһооннор, ыпсаҕай ыллам ырыалар. Абаҕыыныскай эмиэ күндүттэн күндү, кэрэттэн кэрэ киһи – ийэ туһунан олус үчүгэй хоһоонноох. Ол хоһооно кыра оҕо саастартан уостан түспэккэ билигин да ааҕыллар.

Этиҥ эрэ оҕолоор

Эһигини биһиктээн,

Киммит маннык оҕолоон,

Киһи гынар бүөбэйдээн,

Күндү ийэ барахсан!

Биһиги дойдубутугар оҕо литературата дьиҥнээх искусство быстыспат сорҕото буолар. Оҕолорго ананан суруллубут айымньылар оҕо иитиитигэр, сайдыытыгар бэрт улахан суолталаахтар: кинигэттэн оҕолор элбэҕи билэллэр, өй-санаа өттүнэн сайдаллар, ону таһынан уус-уран айымньылар оҕо эстетическэй сайдыытыгар, майгы-сигили өттүнэн иитиллэригэр, төрөөбүт дойдутун, дьонун, төрөөбүт тылын, норуотун культуратын таптыырыгар көмөлөһөллөр.

Абаҕыыныскай хоһооннору суруйуу уустук сэкириэттэрин үгүс өттүн баһылаабыт, саха поэзиятын ойуулуур-дьүһүннүүр арсеналыгар элбэх саҥаны-сонуну киллэриспит поэт быһыытынан төрөөбүт литературатын историятыгар бэйэтин тустаах миэстэтин саамай сөпкө ылар.

Поэт кини айымньылара төрөөбүт норуотугар куруук туһалаах, наада буоларыгар ис сүрэҕиттэн баҕарара.

Олордорбуон үйэлэри куоһаран

Тыһыынча сылларынан тиийэн кэлэр

Умуллубут да сулус

Уота буолан

Сындыыстатан субулла күлүмүрэн.

А. Абаҕыыныскай айымньылара ааҕааччыларга биһирэтэллэр, биһиги национальнай литературабыт кылаатыгар киирдилэр, онон кини поэзията өлбөт тыыннаах.

 Архип Абаҕыыныскай оҕолорго аналлаах кинигэлэрэ манныктар:

1) «Хоту», О.Гурьян тематынан, Детиздат, 1935 с., 16 стр.

2) «Биһиги дьааһылабыт», З. Александрова тематынан, Детиздат, 1936 с., 16 стр.

3) «4 өҥү дьүөрэлии», Н. Саканская тематынан, Детиздат, 1936 с., 13 стр.

4) «Туллуктаана», оҕолорго хоһооннор, Якутск, 1952 с., 36 стр.

5) «Төгүрүк сыл», Якутск, 1955 с., 44 стр.

Итинтэн көстөрүнэн, кэнники кэмҥэ Архыып Абаҕыыныскай айымньыларын детсад уонна алын кылаас оҕолоругар билсиһиннэрэргэ саҥа кинигэлэр бэчээттэнэ иликтэр.

Ол иһин биир дойдулаахпыт Архип Абаҕыыныскай 100 сааһын көрсө 2007 сыллаахха үөрэнээччибин Андреева Сашаны кытта «Архип Абаҕыыныскай - айылҕа ырыаһыта» диэн ааттаах чинчийэр үлэ ыыппыппыт.

Бу үлэ түмүгүнэн, Абаҕыыныскай кыра оҕолорго анаабыт хоһооннорун үөрэтэн, темаларынан наардаан, «Чэбдик сүһүөх үүнэбит» диэн хомуурунньук – ырыанньык оҥорбуппут. Манна барыта 31 хоһоон киирбитэ.

Хомуурунньук бастакы чааһыгар «Чэбдик сүһүөх үүнэбит» диэн ааттаан, оскуола, оонньуу туһунан, онтон иккис чааһыгар «Айыҕа барахсан» диэн ааттаан, айылҕа туһунан хоһооннорун, үһүс чааһыгар «Ырыабыт сатардын» диэн ааттаан ырыа буолбут хоһооннорун киллэрбиппит.

Бу хомуурунньук - ырыанньыгы алын кылаас оҕолоро, кинилэр төрөппүттэрэ, учууталлара, детсад иитээччилэрэ көмө матырыйаал курдук туһаныахтарын сөп.

Ону таһынан «Абаҕыыныскай поэзията детсад саастаах уонна алын кылаас оҕолоругар сыһыана, суолтата» диэн иитээччилэргэ, учууталларга көмө матырыйаал, «Архыып Абаҕыыныскай айымньыларынан уруһуйдар» оҥоһуллубуттара.

Онтон 2017 сыллаахха поэт 110 сааһын көрсө «Архыып Абаҕыыныскай айар ыллыгынан» «Аах, толкуйдаа, сэргээ» диэн ааттанан, эбии саҥардыллан, кинигэ- буклет оҥоһуллубута. Кинигэҕэ киирбит хоһооннор оскуола алын кылааһын оҕолоругар А.Г. Кудрин – Абаҕыыныскай айымньыларын ааҕыы маҥнайгы олуктарын уурарга көмөлөһөллөр. Оҕоҕо өйдөнөр тылынан суруллубут, бэйэлэрин саастыылаахтарын туһунан хоһооннор ааҕар дьоҕуру сайыннарыыга уруокка уонна кылаас таһынан ааҕыыга туттуллуохтарын сөп.

Маны тэҥэ Абаҕыыныскай айымньыларынан толкуйдаммыт «Абаҕыыныскай азбуката», Саха сирин кыылларын, үүнээйилэрин, көтөрдөрүн билиһиннэрэр ребустар - ойуу тыллар, толкуйдуур дьоҕурдарын сайыннарар тыл оонньуулара, араас сорудахтар оҕо үөрэххэ дьулуурдаах буоларыгар, толкуйдуу үөрэнэригэр туһалаах буолуохтара.

Бу кинигэ дьыссаат саастаах уонна оскуола алын кылааһын оҕолоругар, иитээччилэргэ, учууталларга ананар.

Онтон быйыл биир дойдулаахпыт Архыып Абаҕыыныскай 115 сылын

көрсө, поэт айар ыллыгынан «ТОК» - «Толкуйдаа. Оонньоо. Кыай! » диэн интерактивнай оонньуу оҥоһулунна. Оонньуу алта түһүмэхтэн турар:

I түһүмэх - Абаҕыыныскай олоҕо, айар үлэтэ

II түһүмэх - Суруйааччылартан Абаҕыыныскайы талан ыл

III түһүмэх - Ойуу тылы таайыҥ

IV түһүмэх - Тыл оонньуута. Өҥнөрүнэн көрөн тыллары таһаар. Хоһоонтон быһа тардыыны таай

V түһүмэх - Бэриллибит уруһуйдар бастакы буукубаларынан саҥа тылы суруй.

VI түһүмэх - Сыыппаралары бэрээдэктээн, хоһоон аатын суруй.

Бу оонньууга 3-4 кылаас үөрэнээччилэрэ көхтөөхтүк кытыннылар.

Ити курдук биир дойдулаахпыт олоҕун, айар үлэтин билсиһиннэрэр араас үлэ оскуолабытыгар сылын аайы ыытыллар.

Биир дойдулаахпыт Архыып Абаҕыыныскай 115 сыллаах үбүлүөйүнэн сибээстээн, кини аатын үйэтитэргэ «Айар» издательство бу үөһэ ааттаммыт кинигэлэр күн сирин иккистээн көрөллөрүгэр күүс-көмө буоларыгар баҕа санаалаахпыт.

***Туттуллубут литература:***

*1) А. Абаҕыыныскай. «Хоту», О.Гурьян тематынан, Детиздат, 1935 с., 16 стр.*

*2) А. Абаҕыыныскай. «Биһиги дьааһылабыт», З. Александрова тематынан, Детиздат, 1936 с., 16 стр.*

*3) А. Абаҕыыныскай. «4 өҥү дьүөрэлии», Н. Саканская тематынан, Детиздат, 1936 с., 13 стр.*

*4) А. Абаҕыыныскай. «Туллуктаана», оҕолорго хоһооннор, Якутск, 1952 с., 36 стр.*

*5) А. Абаҕыыныскай. «Төгүрүк сыл», Якутск, 1955 с., 44 стр.*